?Laef Long Fiuja Bambae i Olsem Wanem?
?Yu ting se . . .
bambae i stap sem mak?
bambae i kam nogud moa?
bambae i kam gud moa?
SAMTING WE BAEBOL I TALEM
‘God bambae i ravemaot wota blong ae blong olgeta. Nao bambae i no moa gat man i ded, mo bambae man i no moa krae from man we i ded. Bambae i no moa gat man i krae, mo bambae man i no moa harem nogud long bodi blong hem. Ol samting ya blong bifo oli lus olgeta.’—Revelesen 21:3, 4, Baebol long Bislama.
?SAVE YA I GIVHAN LONG YU OLSEM WANEM?
Save ya i mekem yu luksave se ol wok we bambae yu mekem oli no blong nating, mo bambae yu glad long ol wok ya.—Aesea 65:21-23.
Hem i mekem yu tingbaot se bambae i no moa gat sik, mo man i no moa harem nogud long bodi blong hem.—Aesea 25:8; 33:24.
Hem i givhan long yu blong save se bambae yu harem gud wetem ol famle mo ol fren blong yu gogo i no save finis.—Ol Sam 37:11, 29.
?YUMI SAVE BILIF LONG SAMTING WE BAEBOL I TALEM?
Yes, from ol risen ya:
God i naf blong mekem ol promes blong hem oli kamtru. Long Baebol, Jehova God nomo i karem taetel ya, God we i gat “olgeta paoa,” from we hem i gat bigfala paoa. (Revelesen 15:3) Taswe hem i naf blong holem promes blong hem, hemia blong mekem wol ya i kam gud moa. Olsem Baebol i talem, ‘God i naf blong mekem olgeta samting.’—Matiu 19:26.
God i wantem tumas blong mekem ol promes blong hem oli kamtru. Yu traem tingbaot. Jehova i talem long Daniel se: “Bambae yu yu ded, be bambae yu laef bakegen.” Yes, God i wantem tumas blong mekem ol man we oli ded oli laef bakegen.—Daniel 12:13.
Baebol i talem tu se, Jisas i mekem ol sikman oli kamgud bakegen. ?From wanem? Hemia from we hem i wantem mekem olsem. (Mak 1:40, 41) Jisas i soemaot gud fasin blong Papa blong hem, hem i wantem tumas blong givhan long ol man we oli stap long trabol.—Jon 5:19.
!Taswe yumi sua se, Jehova mo Jisas, tufala i wantem tumas blong givhan long yumi blong yumi harem gud long fiuja!—Ol Sam 72:12-14; 145:16; 2 Pita 3:9.
YU TRAEM TINGBAOT
?God bambae i mekem wol ya i kam gud moa olsem wanem?
Yu save faenem ansa blong kwestin ya long MATIU 6:9, 10 mo DANIEL 2:44.
tpi_Latn kac_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn